google/wiki40b huggingface dataset:
יבגני לוקיאננקו

ביוגרפיה

לוקיאננקו נולד בעיר קובאן במחוז קרסנודאר שברוסיה. הוא סיים שישי באליפות העולם באתלטיקה 2007 בתוצאה של 5.81.
2008 הייתה שנת השיא שלו בקריירה, כשזכה במרץ במדליית זהב באליפות העולם באולם בתוצאה של 5.90 מטר (שיאו האישי נכון ל-2012), ביוני ניצח תחרות ליגת הזהב בברלין כשקבע 5.85 מטר וביולי רשם את שיאו האישי באצטדיון כשקבע 6.01 מטר בתחרות בבידגושץ' ובכך היה לאתלט ה-14 בעולם המצטרף ל"מועדון ה-6 מטר" באצטדיון. הוא נכלל בסגל רוסיה לאולימפיאדת בייג'ינג וזכה במדליית כסף לאחר המנצח סטיבן הוקר, עם תוצאה של 5.85 מטר. 
ב-2009 סבל מפציעה בקשריות לימפה ונאלץ לעבור ניתוח שהשבית אותו במשך כשנתיים מתחרויות. באליפות העולם באתלטיקה 2011 סיים במקום התשיעי בלבד. באליפות רוסיה באתלטיקה ביולי 2012 סיים במקום השלישי והבטיח את מקומו במשלחת רוסיה לאולימפיאדת לונדון. באולימפיאדה סיים במקום החמישי בתוצאה של 5.75 מטר.
ישוע בן חנניה

ישוע בן חנניה (בתרגומים אחדים ישוע בן חנן) פעל בתקופת בית שני ומוזכר אצל ההיסטוריון הקדום יוסף בן מתתיהו כנביא.
בספר תולדות מלחמת היהודים עם הרומאים ספר ו', פרק ה', קטע ג, מספר יוסף בן מתתיהו כי ארבע שנים לפני המלחמה, בתקופה בה התקיימה ירושלים בשלווה, הגיע איכר הדיוט בשם ישוע בן חנניה אל העיר בחג הסוכות. הגיע אל חצר בית המקדש והחל לקרוא בקול רם "קול ממזרח, קול ממערב, קול מארבע רוחות. קול על ירושלים וההיכל, קול על חתן וכלה, קול על כל העם".
ישוע הסתובב ברחובות העיר יום ולילה והמשיך לקרוא את קריאתו זו. אחדים משועי העיר שהתרגזו עליו, תפסו אותו והכו אותו נמרצות, אולם הוא המשיך בקריאותיו ואף לא ענה לאלו שהכו אותו ולא ביקש רחמים.
ראשי העם הסגירו אותו לידי לוסיוס אלבינוס נציב הרומאים, שציווה להכותו בשוטים. במקום לבקש רחמים או לבכות, קרא ישוע "הוי, הוי, ירושלים" בכל פעם שהכו אותו. אלבינוס הגיע למסקנה כי נטרפה דעתו של ישוע ושלחו לחופשי. ישוע המשיך במשך 7 שנים ו-5 חודשים נוספים בקריאותיו "הוי, הוי, ירושלים". לא דיבר דבר עם אדם אחר, לא קילל את אלו שהתעללו בו ולא הודה לאלו שנתנו לו אוכל.
כאשר התחיל המצור על ירושלים, הגיע למסקנה שנבואתו התגשמה והשתתק. 
ישוע מצא את מותו מאבן שהוטלה מכלי-קלע.

במחקר

בקרב החוקרים עלתה ההשערה שישו בן חנן זה הוא הדמות ההיסטורית שהיוותה בסיס לישו הנוצרי באוונגליון. לפי ההשערה, סיפורי הנצרות שימרו את ההאשמה העיקרית כנגד ישו, הפגיעה בכבוד המקדש, ואת משפטו בפני הנציב הרומאי, אך החליפו את שם הנציב ובכך הקדימו את זמנו של ישו בדור אחד.
רובוט חבלה

רובוט חבלה או רובוט סילוק פצצות הוא רובוט הנשלט בשלט רחוק הכולל מצלמות וזרוע עם צבת שמטרתו לטפל בחפצים חשודים ומטעני חבלה, ומשמש לחבלה וסילוק פצצות (ס"פ). רובוטי חבלה נמצאים בעיקר בשימוש חבלני משטרה וסלקי פצצות של הצבא.

שימושים

עיקר שימושו של רובוט החבלה היא לפעילות של טיפול בחפצים חשודים, חבלה משטרתית וסילוק פצצות. הרובוט נשלח לטפל בחפץ החשוד או המסוכן כדי לא לסכן חיי אדם, שכן גם אם מטען הנפץ יתפוצץ, ייגרם נזק רק לרובוט ולא לחבלן המפעיל אותו. הרובוט מסוגל להזיז ולטלטל את החפץ החשוד, להרים אותו ולהעבירו ממקום למקום. בחלק מהרובוטים יש חיישנים וגלאים המספקים מידע על החפץ מעבר למראהו. רובוטי חבלה רבים כוללים גם רובה שוטגאן על הזרוע, ורובה זה יורה קליעים מיוחדים. מטרת הרובה היא לפרק את המטען באופן פיזי, ובמקרה הצורך גם ליזום ולפוצץ אותו.
מאחר שהרובוט כולל מצלמות ועבירותו טובה יחסית, הוא משמש לעיתים קרובות גם לסיור בשטח מסוכן, שבו יש חשש למלכודים (מטעני חבלה מוטמנים) או חמושים המטמינים מארב. הרובוט נשלח לסייר ובאמצעות מצלמת הווידאו שולח למפעיליו תמונה של הזירה, וזאת מבלי לסכן חיי אדם. שימוש זה נפוץ בעיקר ביישומים צבאיים, לוחמה בשטח בנוי ולוחמה בטרור. עם התגברות הלוחמה הא-סימטרית בתחילת המאה ה-21 נשלחו יותר ויותר רובוטי חבלה למשימות סיור, בעיקר בשטח בנוי ובתוך מבנים. כתוצאה מכך החלו לפתח רובוטים קטנים, ניידים ועבירים יותר שמטרתם העיקרית היא סיור ומודיעין, ולא חבלה או טיפול בפצצות.
בתקופת האינתיפאדה השנייה וגל פיגועי ההתאבדות בישראל שימשו רובוטי החבלה לא רק לטיפול במטעני תופת אלא גם במחבלים מתאבדים אחרי שנוטרלו חלקית או לחלוטין. הרובוט התקרב לגופת המחבל, בדק אם הוא נושא מטען חבלה או לא, והאם הוא אכן מנוטרל. היו מקרים שבהם המחבל נפצע קשות אך לא נהרג מירי השוטרים או מפיצוץ המטען שנשא, ואחרי שנוטרל לכאורה ניסה להפעיל מטען חבלה נוסף על אנשי כוחות הביטחון וההצלה (שוטרים, חבלנים, חובשים ופרמדיקים של מגן דוד אדום, אנשי זק"א) שהתקהלו בזירת הפיגוע. היה מקרה אחד שבו החבלן ירה למחבל מתאבד בראש עם הרובה של הרובוט כדי למנוע ממנו לבצע פיגוע התאבדות.]
ב-7 ביולי 2016 השתמשו כוחות ה-SWAT ברובוט חבלה מסדרת רמוטק אנדרוס כדי להרוג חמוש שביצע את רצח השוטרים בדאלאס. הרובוט נשא מטען חבלה של 300 גרם חומר נפץ, נסע אל החשוד ואז פוצץ עליו את המטען והרג אותו. מקרה זה נחשב לפעם הראשונה שבה רובוט צבאי הורג אדם.
Shakira (אלבום)

רקע והפקה

באוקטובר 2010, שאקירה הוציאה לאור, את אלבום האולפן התשיעי שלה הנקרא Sale el Sol, אשר זכה להצלחה גדולה בשוק הלטיני והאמריקאי. שנה לאחר מכן בנובמבר, שאקירה חשפה בראיון עם מגזין בילבורד כי היא התחילה לכתוב חומרים חדשים ולעבוד עם מפיקים שונים לאלבום חדש. לאחר שנה, היא סיימה את חוזה ההקלטות שלה עם אפיק רקורדס והוחתמה תחת חברת התקליטים "רוק ניישן" למטרות ניהול. בדצמבר 2013, נודע כי שאקירה חתמה על חוזה הקלטות עם חברת התקליטים תקליטי RCA, ממנה האלבום ישתחרר.
שאקירה החלה להקליט את האלבום באוגוסט 2011, אחרי ששיתפה פעולה עם מפיקים שונים כולל בני בלנקו, טייסטו, רד וואן, מקס מרטין, דוקטור לוק, LMFAO ואייקון. לאחר חודש, נודע שהיא גם שיתפה פעולה עם המפיק פרננדו גריביי, הזמרת סיה פרלר ואסתר דין. בספטמבר 2013, שאקירה אמרה כי: "סוף סוף הרגשתי בנוח עם השירים האלה כמו במכנסי הג'ינס הקרועים שלי". בנובמבר, היא הודיעה שהיא כותבת חומרים אחרונים לאלבום, ובינואר 2014, הוא יצא לאור.

מיקומים במצעדים ומכירות

עם הוצאת האלבום, הוא דורג במקום הראשון ב-iTunes ב-62 מדינות. האלבום דורג במקום 14 במצעד האלבומים הבריטי.
האלבום מכר 80,000 עותקים בארצות הברית בשבוע הראשון ליציאתו. האלבום דורג במקום השני במצעד האלבומים האמריקאי עם 84,000 עותקים נמכרים, מה שהופך את האלבום לאלבום המצליח ביותר של הזמרת במצעד האמריקאי, כשהוא עוקף את אלבומה החמישי Laundry Service, מ-2001 שדורג במקום השלישי. למרות זאת, האלבום הוא לא האלבום המצליח ביותר במכירות של השבוע הראשון; הוא מכר 5000 עותקים פחות מאלבומה She Wolf, מ-2009 שדורג במקום ה-15 עם 89,000 עותקים נמכרים.
רוגר 10/22

שימוש בישראל

הרובה ידוע בישראל בעיקר בשל שימושו בידי כוחות הביטחון כאמצעי לפיזור הפגנות. באמצעותו יורים כדורי 0.22 אינץ' (5.59 מ"מ). כדורים אלה הם בקוטר דומה לתחמושת חיה אך בעלי כמות פחותה של אבק שריפה ולכן עוצמתם נמוכה משמעותית. את הירי מבצעים קלעים, בדרך כלל לטווחים של כ-100 מטר. הירי ברוב המקרים גורם לפציעת המטרה ולעיתים להריגתה. הוא סווג על ידי מדור קליעה וצליפה בצה"ל כ"נשק פחות מקטלני". הירי ברוגר נעשה רק נגד מחבלים ומתפרעים אלימים, כגון מיידי בקבוקי תבערה, ובדרך כלל כמוצא אחרון לפני ירי חי. 
הרוגר נכנס לשימוש כוחות הביטחון של ישראל ב-1976 והופעל בעיקר באינתיפאדה הראשונה ובתחילת האינתיפאדה השנייה. בעקבות מספר מקרים של פורעים ומפגינים אלימים שנהרגו מירי רוגר בשנת 2000, הוא סווג מחדש ב-2001 כנשק קטלני, והוראות הפתיחה באש בו הוחמרו וכתוצאה מכך השימוש בו הוגבל באופן ניכר. ב-2010 נודע כי למרות זאת, נעשה בו שימוש נרחב.
בעקבות גל הטרור הפלסטיני בירושלים ויהודה ושומרון ב-2015 שהתבטא באלפי פיגועי טרור פלסטיני שכללו יידוי אבנים ובקבוקי תבערה הוחלט להחזיר את השימוש ברוגר כנגד פורעים אלימים (כגון מיידי אבנים ובקבוקי תבערה) המהווים סכנת חיים.
בעשור השני של המאה ה-21 רכשו צה"ל ומשטרת ישראל ערכת הסבה הכוללת מעצה, מתפסים וקת מודרניים דמויי M4 קרבין לרוגר 10/22. ב-2015 החלו בצה"ל להצטייד ברובי רוגר SR-22, גרסה צבאית תקנית לרוגר 10/22 עם מעצה מודרני.
פרידריך וילהלם קריצינגר

פרידריך וילהלם קריצינגר (בגרמנית: Friedrich Wilhelm Kritzinger‏; 14 באפריל 1890 - 25 באפריל 1947) היה פוליטיקאי גרמני אשר שימש כמזכיר המדינה בתקופת המשטר הנאצי.

ביוגרפיה

קריצינגר נולד כבנו של כומר ב-14 באפריל 1890 בגרינפיר (Grünfier) עיר בפרובינציית פוזן שבקיסרות הגרמנית. העיר נמצאת כיום בתחומי פולין המודרנית. ב-1908 הוא סיים את לימודיו בגימנסיה והחל ללמוד משפטים. עם פרוץ מלחמת העולם הראשונה באוגוסט 1914 גויס לצבא הקיסרות הגרמנית, וב-1918 עזב את הצבא כלויטננט במילואים. בשנת 1921 עבר את בחינת הבר ולאחר מכן עבד כעוזר במשרד המשפטים של הרייך. בשנת 1925-26 עבד במשרד המסחר הפרוסי ובשנת 1926 חזר למשרד המשפטים. ב-1921 עבר את בחינות הקבלה לשירות ציבורי והחל לעבוד כעוזר במשרד המשפטים הגרמני. בין 1925-1926 עבד במשרד הסחר הפרוסי, וב-1926 חזר למשרד המשפטים.
ב-1938 הצטרף קריצינגר למפלגה הנאצית, ובאותה שנה הועבר ללשכת הקנצלר כמנהל מחלקה B. ב-20 בינואר 1942 הוא ייצג את ראש הלשכה הנס לאמארס בוועידת ואנזה. לאחר הוועידה הוא הביע את רצונו להתפטר, אולם שודל שלא לעשות זאת. יש הטוענים שהתוכניות ל"פתרון הסופי" של יהודי אירופה הבהילו אותו כל כך, עד שהוא השמיע מחאה קולנית במהלך הוועידה עצמה. עם זאת, הפרוטוקולים הרשמיים של הועידה לא שרדו כך שלא ניתן להפריך או לאשר את הטענות הללו. יצויין שבתפקידו בלשכת הקנצלר, התעסק קריצינגר רבות ב"בעיה היהודית", והשתתף בניסוח סעיף 11 של חוק אזרחות הרייך, אשר אפשר לנשל את יהודי גרמניה מרכושם לפני גירושם.
בהמשך אותה שנה הוא קודם לתפקיד תת-מזכיר המדינה ובהמשך למזכיר המדינה. בתפקידו זה הוא ניסח חוק אשר הגביל את זכויות הערעור של יהודים. הוא המשיך לשמש בתפקיד זה גם בממשלת פלנסבורג שפעלה בשלהי המלחמה. עם סיום המלחמה הוא נעצר בידי בעלות הברית, והעיד במהלך משפטי נירנברג. הוא התוודה בפומבי שהיה חבר בוועידת ואנזה וידע על אופייה הפשוע, והצהיר שהוא מתבייש על פשעיו שלו ופשעי בני עמו. הוא נכלא בברוקזל, אולם שוחרר באפריל 1946. בדצמבר של אותה שנה הוא נכלא מחדש, ושוחרר בתחילת 1947 בשל מצב בריאות רעוע. הוא מת בנירנברג ב-25 באפריל 1947.
בסרט הגרמני "ועידת ואנזה" מ-1984, גולם קריצינגר בידי פרנץ רודניק. בסרט "הפתרון הסופי" גולמה דמותו בידי דייוויד תרלפול.
ג'אן קרלו מנוטי

ביוגרפיה

מנוטי נולד למשפחה עשירה באיטליה וכבר בילדותו גילה כשרונות מוזיקליים. בשנת 1923 החל ללמוד בקונסרבטוריון ורדי במילנו ולמד בו עד 1928. תוך כדי לימודיו השלים כתיבת שתי אופרות ובילה שעות רבות באופרה של מילנו.
ב-1928 לאחר שאביו נפטר לקחה אותו אימו לארצות הברית ורשמה אותו ללימודים במכון קרטיס למוזיקה בפילדלפיה. מנוטי למד אנגלית וקומפוזיציה במכון קרטיס וב-1935-1936 כתב את האופרות ההיתוליות "אמליה יוצאת לנשף" ו"הבתולה הזקנה והגנב". " "אמליה יוצאת לנשף" זכתה להצלחה והוצגה במטרופוליטן אופרה בניו יורק. 
בין השנים 1945 ו-1947 כתב מנוטי שלוש אופרות "המדיום" "הטלפון" ו"הקונסול". היצירות "המדיום" ו"הקונסול" זכו להצלחה גדולה וזיכו את מנוטי בפרסים רבים, בהם שני פרסי פוליצר למוזיקה, ובממון רב.
ב-1951 מנוטי כתב את האופרה "אמל והמבקרים הליליים" (Amahl and the Night Visitors) עבור שידורי חג המולד של הטלוויזיה האמריקאית. זו הייתה האופרה הראשונה שנכתבה במיוחד לטלוויזיה, והיא שודרה לראשונה בערב חג המולד, 1951. זוהי אחת האופרות האהובות ביותר של מנוטי, והצגתה הפכה למסורת בחג המולד. האופרה מספרת על אמל, שחוזה בביקור שלושת המלכים הבאים לבקר את ישו לאחר לידתו, בבית לחם.
בזכות הצלחתו הכלכלית רכש אחוזה גדולה בקרבת ניו יורק ושם התגורר ויצר יחד עם בן זוגו לחיים המלחין סמואל ברבר. ב-1958 הוא סייע לברבר בכתיבת הליברית לאופרה שלו "ונסה", שזכתה להצלחה רבה. מנוטי המשיך בכתיבת אופרות רבות ויצירות מוזיקליות אחרות ולאחר מותו של ברבר חזר לאיטליה לשמש מנהל תזמורת.
מנוטי נפטר ב-1 בפברואר 2007 במונקו.
הטיית הישרדות

הטיית הישרדות היא עיוות בניתוח סטטיסטי הנובעת מהישרדות מוטה של חלק ממדגם המחקר. כאשר הפרטים שבמדגם עברו תהליך בררני הקשור למאפייני הניסוי, נותרו רק הפרטים ששרדו את התהליך. במידה והניתוח הסטטיסטי יתחשב רק באוכלוסיית המדגם שסיימה את הניסוי, יוטו הנתונים בהטיית ההישרדות.
דוגמאות:
ברפואה, מחקר העוקב אחר חולי לב הנוטלים תרופה מסוימת עשוי להראות שהתרופה מובילה לשיפור במצב הבריאותי של החולים - אם מתעלמים מקבוצת החולים שמתו תוך כדי נטילת התרופה. כדי לתקן את ההטייה אין לדגום את החולים רק בסיום המחקר, אלא להביט באוכלוסיית הנוטלים את התרופה כולה, ולהכניס לנתונים גם את אלו שנפטרו במהלך הניסוי.
בכלכלה, תיתכן הטיית הישרדות כלפי משקיעים מצליחים: מחקר שיסקור את כל חברות ההשקעה הקיימות בבורסה לניירות ערך, יראה אחוזי הצלחה מוטים הישרדותית, מכיוון שהמדגם אינו כולל את החברות שנכשלו וחדלו לסחור. כדי לתקן את ההטייה על המחקר לסקור חברות השקעה לאורך השנים, כאשר אוכלוסיית המדגם היא לא "קבוצת חברות ההשקעה הנוכחית" אלא "קבוצת חברות השקעה בנקודה כלשהי בעבר", כאשר בקבוצה זו תהיינה כמובן כמה חברות שנכשלו בהמשך התקופה.
במהלך מלחמת העולם השנייה הסטטיסטיקאי היהודי אברהם ולד לקח בחשבון הטיית הישרדות כאשר בחישוביו ניתח כיצד למזער אובדן מפציצים מאש האויב. חוקרים ממרכז המחקר של הצי ערכו מחקר של הנזק הנגרם למטוסים ששבו ממשימות והציעו להוסיף מיגון לאזורים שבהם נצפו מספר הפגיעות הרב ביותר. ולד הבחין כי המחקר התבסס רק על מטוסים ששבו ממשימות, ומפציצים שהופלו לא נכללו בהערכה. החורים במטוסים שחזרו ייצגו לפיכך אזורים שבהם המפציץ יכול להיפגע ועדיין לשוב בבטחה. ולד הציע שמטוסים ימוגנו באזורים שבהם לא נפגעו המטוסים שחזרו, שכן אם אזורים אלו נפגעו הם עשויים לגרום לנפילת המטוס. עבודתו של ולד הייתה בעלת השפעה רבה בתחום החדש באותו הזמן של חקר ביצועים.
Heavy Horses

גרסה מחודשת

בגרסה המחודשת שיצאה ב-2003 נוספו שני שירים:
10. "Living in These Hard Times" (בעברית: "חיים בזמנים הקשים הללו") - 3:10 

11. "Broadford Bazaar" (בעברית: "הבאזאר בברודפורד) - 3:28
ורקליאני

יהודי ורקליאני

בשנת 1897 היוו היהודים כ-75% מאוכלוסיית ורקליאני. בשנת 1935 נמנו בוורקליאני 950 יהודים, כ-60% מכלל תושביה, ופעלו בה שלושה בתי כנסת, תלמוד תורה, וכן חוגים ציוניים. פעילות זו הופסקה עם כניסת הסובייטים לאזור בשנת 1940. בתקופה זו הגיעו לעיירה פליטים יהודים.
עם פרוץ מבצע ברברוסה, בסוף יוני 1941, נכנסו לעיירה הגרמנים, ועד מהרה הטילו על יהודי המקום גזירות שונות, ובהן החרמת רכוש, העסקה בעבודות כפייה משפילות, וריכוז בגטו.
ב-4 באוגוסט 1941 רוכזו כ-540 יהודי הגטו שבעיירה, ונרצחו בבורות ירי שכרו בעצמם בבית העלמין היהודי בעיירה. בחודשים שלאחר מכן ערכו הגרמנים מצוד אחרים יהודים מומרים בעיירה, והוציאו אותם להורג. טרם נסיגתם, ציוו הגרמנים על איכרים מקומיים לשרוף את גופות הנרצחים שבבורות הירי בעיירה.
הוריו של שלום חנוך ואמו של חנן יובל עלו לארץ מוארקליאן בשנות ה-30.
לאחר המלחמה חזרו לעיירה כ-20 משפחות יהודיות שהספיקו להימלט מזרחה טרם כניסת הגרמנים.
במהלך שנות ה-50 וה-60 הקהילה היהודית בוארקליאן חדלה להתקיים עקב הגירת המשפחות לריגה ודווינסק, משם רובן ככולן עלו ארצה בשנות ה-70.
כיום נותר בוארקליאן יהודי אחד בלבד.
האינטרנציונל

תרגום מקורי

התרגום המקורי תורגם על ידי אברהם שלונסקי.
הָאִינְטֶרְנַצְיוֹנָל
קוּם הִתְנַעֵרָה עַם חֵלֵכָה

עַם עֲבָדִים וּמְזֵי רָעָב

אֵשׁ הַנְּקָמוֹת הַלַּב לִחֵכַה

לִקְרַאת אוֹיַב הִכּוֹן לַקְרָב.
עוֹלָם יָשָׁן עֲדֵי הַיְּסוֹד נַחְרִימָה

מִגַּב כָּפוּף נִפְרֹק הָעֹל

אֶת עוֹלָמֵנוּ אָז נָקִימָה

לֹא כְלוּם מִתְּמוֹל,

מָחָר – הַכֹּל. 
זֶה יִהְיֶה קְרַב אַחֲרוֹן בְּמִלְחֶמֶת עוֹלָם

עִם הָאִינְטֶרְנַצְיוֹנַל יַעוֹר, יִשְׂגָב אָדָם
רַק לָנוּ עֲמֵלֵי כַּפַּיִם

רַק לָנוּ עֲמֵלֵי הַיְּקוּם

הָאֲדָמָה וּבִרְכוֹתֶיהָ

וּלְכָל הוֹלְכֵי בָּטֵל לֹא כְלוּם

אֵין רַב רִבֵּנוּ וּמוֹשִׁיעַ

לֹא אֵל, לֹא מֶלֶךְ, לֹא גִּבּוֹר

בִּזְרוֹעַ נְטוּיָה נַבְקִיעַ

אֲנַחְנוּ דֶּרֶךְ אֶל הָאוֹר

זֶה יִהְיֶה קְרָב אַחֲרוֹן בְּמִלְחֶמֶת עוֹלָם

עִם הָאִינְטֶרְנַצְיוֹנָל יֵעוֹר, יִשְׂגַּב אָדָם!
עֲבוּר הַדְּרוֹר וּפְדוּת הָרוּחַ

וּפְרֹק הָעֹל מִגַּב הָעָם

לַבֵּה הָאֵשׁ וְהַךְ בְּכֹחַ

כָּל עוֹד בַּרְזֶל עוֹדֶנּוּ חַם

וְכִי רַעַם אֲבָדוֹן יָרִיעַ

עַל רֹאשׁ אוֹיְבֵינוּ לְהַמֵּם

עָלֵינוּ שֶׁמֶש דְּרוֹר תַּפְצִיעַ

לִשְׁפֹּךְ אֶת זָהֳרָהּ הַחַם

זֶה יִהְיֶה קְרָב אַחֲרוֹן בְּמִלְחֶמֶת עוֹלָם

עִם הָאִינְטֶרְנַצְיוֹנָל יֵעוֹר, יִשְׂגַּב אָדָם!

נוסח עברי מחודש

את הנוסח העברי המחודש כתב חיים חפר לאחר שבחודש פברואר 1985 נתקבלה בוועדה המרכזת של ההסתדרות המלצתו של יצחק בן אהרון:
"הועדה ממליצה על עריכתו מחדש של טקסט האינטרנציונל במובן של מחיקת תוכן שאבד עליו הכלח וצירופם של תכנים עכשוויים מן ההוויה הישראלית או הבינלאומית".
קוּם עַם עוֹבֵד, הָרֵם דְּגָלֶיךָ

מִן הַשָֹדֶה, מִן הַסַּדְנָה,

כָּל הָרָעֵב שָלוֹם וְלֶחֶם,

הוּא אָח אִתְּךָ לָאֱמוּנָה.
עוֹלָם יָשָן עֲדֵי הַיְסוֹד נַחְרִימָה,

מִגַב כָּפוּף נִפרֹק הָעֹל,

אֶת עוֹלָמֵנוּ אָז נָקִימָה,

לֹא כלוּם אֶתְמוֹל - מָחָר הַכֹּל.
אַחוָה הִיא דִגְלֵנוּ 

וְחֵרוּת לְכָל עַם,

עִם הָאִינְטֶרְנַצְיוֹנַל, 

יֵעוֹר, יִשְגַב אָדָם!
מג'יק מייק

תקציר העלילה

מייק חולם להרוויח כסף בעסק משלו אבל מתגלגל מעבודה אחת לאחרת עד שהוא מגיע למועדון החשפנות של דאלאס. מייק מכיר את אדם בעבודת הקבלנות שלו ומציע לו להגיע ולעבוד במועדון של דאלאס. אדם מכיר את אחותו, ברוק, למייק והשניים מתחילם לצאת. אדם מתרגל לתהילה ומתחיל להשתמש בסמים. דאלאס רוצה להעביר את העסק למיאמי ומייק חושב על לעזוב, הוא מבקש הלוואה מהבנק ולאחר שהוא מסורב הוא מבין שאין לו ברירה אלא להשאר במועדון.
אדם ומייק מבצעים הופעה במסיבה של סטודנטיות ואדם מביא לשם שקית של אקסטזי, לאחר סיבוך עם החבר של אחת הבנות שם הם נאלצים לברוח בלי הסמים. ברוק כועסת על מייק על אורח חייו ועוזבת אותו. טוביאס מגיע לביתו של מייק כדי לפרוע את החוב שאדם חייב לו על הסמים וכדי שלא יפגע באדם, מייק משלם את החוב מהחסכונות שהיו לו כדי לפתוח עסק.
מייק מבין שדאלאס לא מעוניין בטובתו ועוזב את המועדון, דאלאס מחליט לקדם את אדם לתפקיד הראשי בהופעה. ברוק מגלה מה מייק עשה עבור אחיה ומקבלת אותו חזרה.

סרט המשך

ביולי 2012, חודש לאחר יציאת הסרט אושר כי יהיה סרט המשך. צילומי הסרט החלו ב-2014 והסרט שנקרא "מג'יק מייק XXL", יצא ב-1 ביולי 2015.
האוצר (כתב עת)

האוצר הוא ירחון תורני אינטרנטי היוצא לאור משנת תשע"ז (2017) על ידי חברי פורום אוצר החכמה.
ייחודיותו של כתב העת היא במגוון הרחב של הכותבים ובהיותו מופץ באופן וירטואלי, כפי שנכתב על ידי חברי המערכת בהקדמתם הקבועה: "ירחון 'האוצר'... אוצר בתוכו חידושי תורה יקרים בכל מקצועות התורה, שנתחברו בידי אומן, על ידי חובשי בית המדרש ותופשי התורה די בכל אתר ואתר". כתב העת מתייחד בהיותו מבוסס על בית מדרש וירטואלי פעיל בו משתתפים, לומדים ודנים יחד לומדים מהמגזרים החרדי והדתי. כמו כן, כתב העת מתייחד בפלטפורמה בה הוא מתפרסם הייחודית בסוגה זו: "האוצר" מופץ באופן ווירטואלי על ידי פרסום קישור להורדת הגיליון והפצתו ללא עלות למנויים בדוא"ל. מתכונת זו תורמת לתפוצתו הרחבה, ומאפשרת את הוצאתו על בסיס חודשי על ידי צוות עורכים מתנדבים.
מטרתו של כתב העת הוא "להיות במה לכל בר בי רב, לפרסם בה חידושיו".  
גיליונות "האוצר" זמינים באינטרנט ב-google books ובפורום אוצר החכמה, וזמינים לעיון במאגר אוצר החכמה.

חברי המערכת והכותבים

יוזם הקמת כתב העת הוא הרב משה בוטון המשמש גם כראש המערכת של "האוצר". כל חברי המערכת הם מתנדבים חברי פורום אוצר החכמה. מנעד הכותבים רחב, ובירחון כותבים חרדים ודתיים לאומיים, ראשי ישיבות וכוללים ורבני יישובים לצד אברכים ובחורים צעירים, מחברי הפורום לצד אחרים.

מדורי כתב העת

נושאי המאמרים המתפרסמים בכתב העת מגוונים ועוסקים בתחומים רבים. המאמרים מחולקים למדורים שונים המכונים "אוצרות", וביניהם: "אוצר הגנזים" בו מתפרסמים כתבי רבנים שנפטרו (כדוגמת האדר"ת והרב שך), "אוצר הזמנים" העוסק בענייני הלכה ואגדה בנושאי המועדים החלים בחודש הפרסום של הירחון, "אוצרות ההלכה", בתחומי אורח-חיים, יורה דעה, אבן העזר וחושן משפט, "אוצר קדשים", בענייני קרבנות ועבודת המקדש, "אוצר התולדות", לפרסום הספדים ומחקרים אודות גדולי ישראל, ו"אוצר חקר ועיון". כמו כן קיים בירחון מדור "הערות קוראים" ובו מובאות הערות הקוראים ותגובות הכותבים.
מכתוב (סרט)

עלילה

סטיב (חנן סביון) וצ'ומה (גיא עמיר) הם צמד עבריינים מארגון פשיעה שתפקידם הוא לגבות דמי חסות. זוג החברים ניצלו בנס ממוות מפיגוע שהתרחש במסעדה בה שהו, ובעקבות כך מחליט הצמד לצאת ממעגל הפשע ולנסות לעזור לאנשים שמבקשים משאלות בכותל המערבי. סטיב וצ'ומה, גונבים מארגון הפשע בו הם עובדים 400,000 ₪, בחסות אותו פיגוע.
אחרי הגניבה, הם מחליטים לקרוא פתקים שאנשים הניחו בכותל, ולנסות להגשים את בקשתם. בין הבקשות יש ארגון חגיגת בר מצווה לילד יתום, וסיוע לאשה להיכנס להריון. העניינים מסתבכים כאשר ראשי ארגון הפשיעה אליו הם משתייכים מחליטים שעליהם לחזור שוב לפשע.
לסטיב יש ילד שהוא מתכחש אליו, היות שסטיב נבדק ונמצא עקר, ולכן הוא חושב שהילד לא שלו. מתברר שהילד אכן של סטיב, שנרפא מהעקרות באמצעות תרופה עממית שקנה בשוק מחנה יהודה, את אותה תרופה צ'ומה נותן לאשה שבקשה שיהיה לה ילד בכותל, אחרי שמסתבר שבעלה עקר.
בסוף הסרט, מנהל ארגון הפשע מגלה שסטיב וצ'ומה גנבו ממנו כסף, אך ברגע האחרון לפני שהורג אותם, שומר הראש שלו מציל את סטיב וצ'ומה, כי מתברר ששומר הראש הוא הבעל של האישה שסטיב וצ'ומה סייעו לה להיכנס להריון.
מונטה אליס

ראשית הקריירה

מונטה אליס הוא בוגר בית ספר תיכון לניר בג'קסון. בעת לימודיו בתיכון הוא שיחק במסגרת נבחרת הכדורסל שלו, ובמשך ארבע שנות משחק השיג ממוצעים סטטיסטיים גבוהים של 28.9 נקודות, 4.9 אסיסטים, 5.2 ריבאונדים ו-3.1 חטיפות. ב-2005, בעונתו האחרונה בתיכון, הוא נבחר יחד עם גרג אודן לשחקן השנה בליגת התיכונים מטעם המגזין "Parade", ול"אול-אמריקן" (נבחרת השנה בתיכונים) מטעם המגזין "USA Today". במהלך אותה עונה הוא קלע 72 נקודות, שיא אישי בעבורו, במשחק נגד תיכון גרינווד.
אליס סיים את קריירת התיכונים שלו כקולע השני בטיבו בתולדות מדינת מיסיסיפי, עם 4,167 נקודות. הוא עמד בפני לימודים באוניברסיטת המדינה של מיסיסיפי, אך לבסוף העדיף מעבר ישיר מהתיכון לליגת ה-NBA ללא לימודים באוניברסיטה - דבר שנאסר שנה לאחר מכן על ידי נציב הליגה דייוויד סטרן.

קריירה ב-NBA

אליס נבחר במקום ה-40 הכללי בדראפט ה-NBA בשנת 2005, על ידי קבוצת גולדן סטייט ווריורס. בעונת הרוקי שלו, 2005/2006, אליס קיבל דקות משחק מועטות מאוד, אך לקראת סיום העונה השתפר מעמדו והוא תפס מקום בחמישייה הפותחת של הקבוצה. ממוצעיו בסיום העונה עמדו על 6.8 נקודות, 2.1 ריבאונדים ו-1.6 אסיסטים ב-18.1 דקות למשחק.
בעונת 2006/2007 הציג אליס שיפור גדול ביכולתו וקלע 16.5 נקודות בממוצע למשחק - שיפור של 9.7 נקודות לעומת הממוצע בעונה הקודמת. הוא סייע לקבוצתו להעפיל למשחקי הפלייאוף לראשונה מזה 13 שנים. במהלך העונה הוא השתתף במשחק בין שחקני השנה הראשונה והשנייה בליגה, במסגרת סוף-שבוע האולסטאר. בעקבות היכולת המרשימה שלו, הוא נחשב לשחקן העתיד המבטיח ביותר של גולדן סטייט. בסיום אותה עונה הוא זכה בפרס השחקן המשתפר של העונה ב-NBA, לאחר שגבר בשלושה קולות בלבד על קווין מרטין מסקרמנטו קינגס שסיים שני במשאל.
כוכבה הגדול של גולדן סטייט, ג'ייסון ריצ'רדסון, עזב את הקבוצה בקיץ 2007. בעקבות כך גדל בצורה משמעותית תפקידו של אליס בקבוצה, מאחר שהוא החל לשחק לעיתים רבות גם כקלע, מלבד בתפקידו הקבוע עד כה כרכז. החל מעונת 2007/2008 אליס הפך לאחד מהשחקנים המובילים בגולדן סטייט, והנהיג את קבוצתו מספר פעמים בשלבים המכריעים של משחקים. אליס קבע בעונה זו ממוצעים של 20.2 נקודות ו-5 ריבאונדים למשחק, ובין היתר השיג שיא אישי של 39 נקודות במשחק נגד ניו ג'רזי נטס בינואר 2008. סטפן א. סמית', פרשן ESPN, אמר על אליס כי "יש לו מספיק פוטנציאל כדי להיות דומיננטי כמו מייקל ג'ורדן וצ'ארלס בארקלי".
לפני עונת 2008/2009 דיווח אליס לראשי גולדן סטייט על פציעה בקרסולו, ועל כך שהיא נגרמה בעת אימון הקבוצה. אף על פי כן, ראשי הקבוצה חשדו, בשל חומרת הפציעה, שסיבתה היא אחרת, ולאחר חקירת העניין התברר כי הפציעה נגרמה בתאונה בעת שאליס רכב על אופניים ממונעים. מאחר שפעילויות מסוכנות מסוג זה היו אסורות על פי חוזהו של אליס, הוא הושעה מ-30 משחקים בנוסף לזמן שבו נעדר בעקבות הפציעה. אליס חזר לשחק בינואר 2009, ובאפריל קלע שיא קריירה של 42 נקודות במשחק נגד סקרמנטו קינגס. הוא סיים את העונה עם ממוצע של 19 נקודות למשחק.
בפתיחת עונת 2010/2011 שיפר אליס את שיאו האישי ל-46 נקודות. באותה עונה, נחשב לשחקן המוביל בקבוצתו עם ממוצעים של 25.5 נקודות, 3.5 ריבאונדים ו-5.6 אסיסטים והתעלה גם על סטפן קרי שהיה בראשית דרכו. למרות זאת קבוצתו לא העפילה לפלייאוף.
במרץ 2012 עבר בטרייד יחד עם קוואמי בראון ואפיי יודו למילווקי באקס, תמורת אנדרו בוגוט וסטיבן ג'קסון.
במילווקי באקס מונטה אליס לא הצליח במיוחד, ובתחילת עונת 2013-14 עבר לקבוצת דאלאס מאבריקס, שם שיחק שתי עונות עד שעבר לאינדיאנה פייסרס. אליס שוחרר מהפייסרס ביולי 2017.

סטטיסטיקות

נכון לסוף עונת 2016/2017.
יהודה גור-אריה

יהודה גור-אריה (נולד ב-1934 בבסרביה) הוא משורר עברי, מתרגם ועורך. ניצול השואה.

ביוגרפיה

נולד בבסרביה ב-1934. בילדותו במלחמת העולם השנייה גורש למחנה ריכוז רומני בטרנסניסטריה, ושהה בו שלוש וחצי שנים. 
עלה לישראל כנער. היה חבר קבוצת אלומות בעמק הירדן. תושב גבעת שמואל, ובוגר החוג לספרות באוניברסיטת תל אביב.
היה עורך במדור הספרותי של העיתון "מעריב" עד פרישתו (1992). עורך כתבי יד, ספרים ועבודות מחקר אקדמיות בעברית. כותב שירה, פרוזה (סיפורים) ורשימות ספרותיות, וכן מאמרים פובליציסטיים בעיתונות העברית והיידית. 
מתרגם מן השפות: יידיש, רוסית ורומנית. תרגם עד כה כ-35 ספרים, וכן כ-120 תרגומים אחרים, בכתבי-עת.
מפרסם מפרי עטו בבמות הספרותיות השונות בארץ, כ-130 פרסומים עד כה.
ברווז מנומש

מאפיינים

אורכו של הברווז 55-50 ס"מ והוא בעל מקור אדום אצל הזכר וחום עד שחור אצל הנקבה ובעל ראש גדול ושחור. הגוף בצבע אפור עם נקודות לבנות לאורך כל הגוף, מה שמזכיר מעט נמשים. הצוואר ארוך והרגליים אפורות. ברווז זה נוטה לעוף בגובה נמוך ולכופף את ראשו, מה שגורם לו להיראות כבעל גיבנת.
שויך בתחילה לתת-משפחת ברווזים מצויים, אך עתה משויך לקבוצה נפרדת בתת-משפחה עצמאית. הוא התפתח לפני שאר הברווזים ביבשת העתיקה גונדוונה לפני ששאר הברווזים הגיעו לשם.

התנהגות

ברווזים אלה משכשכים את מזונם על פני המים ושולים בעזרת המקור דברים אכילים כמו צמחי מים או יצורים קטנים. הם שוכנים בביצות, עדיף שופעות צמחייה ואגמים אוסטרליים אך בעונת הרבייה ובתקופות יובש ינועו לעבר ים פתוחים. באגן מארי-דרלינג ובאגם אייר שהמים שם מתייבשים לעיתים קרובות, הברווזים נוהגים לעוף עד לחופים ומתקבצים שם בהמונים. הם די פגיעים לרובים עקב ההתקהלות וכן עקב מנהגם לעוף בגובה נמוך. דבר זה גורם להם להיטרף גם על ידי עופות דורסים, תנינים ונחשים.
הברווזים לא נמצאים בסכנה אך מספרם נמצא בירידה עקב ציד (אף שהוא מוגן) ומהתייבשות ביצות בהם הוא חי.
לוק סבהה

יושב ראש הלוק סבהה

ע"פ סעיף 93 לחוקה ההודית, הלוק סבהה בוחר יושב ראש וסגן יושב ראש. אין דרישות מיוחדות לכהונת היושב ראש, למעט חובת הכהונה כחבר הבית. כהונתו של היושב ראש נפסקת רק עם הוא מפסיק לכהן כחבר הבית, מתפטר, או מודח ברוב רגיל.
יושבת ראש הבית הנוכחית היא סמיטרה מהג'ן. היא נבחרה לתפקיד ב-3 ביוני 2014.